בִּרְכַּת הַבָּנוֹת וְהַנְּכָדוֹת

בְּעֶרֶב הַיּוֹם הַקָּדוֹשׁ הַזֶּה, אֲנִי מְבַקֵּשׁ/ מְבַקֶּשֶׁת לְבָרֵךְ אוֹתָךְ בִּתִּי ... / נֶכְדָּתִי ... שֶׁתִּכָּתְבִי וְתֵחָתְמִי לְשָׁנָה טוֹבָה וּמְאֻשֶּׁרֶת - לְשָׁנָה שֶׁל שִׂמְחָה, שָׁנָה שֶׁל בְּרִיאוּת, שָׁנָה שֶׁל עֲשִׂיָּה, שָׁנָה שֶׁל מְלֵאוּת, שָׁנָה בָּהּ תּוֹסִיפִי חַיִל וּמַעֲשִׂים טוֹבִים, וִיהִי ה' עִמָּךְ בְּכָל אֲשֶׁר תִּפְנִי.

בְּרֶגַע קָדוֹשׁ זֶה, אָנוּ נוֹשְׂאִים מַבָּט לְאָחוֹר וְזוֹכְרִים אֶת כָּל הַדּוֹרוֹת שֶׁעָבְרוּ, אֶת סַבָּא ... וְסַבְתָּא ... [כאן כל אחד יוסיף ויפרט כִּרְצוֹנוֹ] שֶׁבִּזְכוּתָם אנו נִצָּבִים כָּאן, וְעוֹמְדִים לְקַבֵּל בְּרֶטֶט שֶׁל קְדוּשָׁה וּבְשִׂמְחָה שֶׁל מִצְוָה אֶת הַיּוֹם הַקָּדוֹשׁ שֶׁכֻּלּוֹ סְלִיחָה וּמְחִילָה, תִּקּוּן וּתְשׁוּבָה, כַּפָּרָה וִישׁוּעָה. יוֹם שֶׁכֻּלּוֹ טוֹב, כְּפִי שֶׁעָשָׂה הַכֹּהֵן הַגָּדוֹל בַּיָּמִים בָּהֶם עָמַד הַמִּקְדָּשׁ עַל מְכוֹנוֹ וְעַם יִשְׂרָאֵל שָׁכַן בְּאַרְצוֹ. יוֹם בּוֹ קִבֵּל עַם יִשְׂרָאֵל אֶת הַלּוּחוֹת הַשְּׁנִיִּים הַמְשֻׁלָּבִים מַעֲשֵׂה אָדָם וּמִכְתַּב אֱלֹהִים, יוֹם שֶׁל רִצּוּי וְהִזְדַּמְּנוּת חֲדָשָׁה.

בְּרֶגַע קָדוֹשׁ זֶה, מַתְחִילָה שָׁנָה חֲדָשָׁה, בָּהּ רַב הַנֶּעְלָם עַל הַיָּדוּעַ וְהַנִּסְתָּר עַל הַגָּלוּי: "מִי יִחְיֶה וּמִי יָמוּת, מִי יָנוּחַ וּמִי יָנוּעַ, מִי יֵעָנִי וּמִי יֵעָשֵׁר, מִי יִשָּׁפֵל וּמִי יָרוּם". בְּרֶגַע זֶה אָנוּ נוֹשְׂאִים מַבָּט קָדִימָה וְיוֹדְעִים שֶׁהַקָּדוֹשׁ בָּרוּךְ הוּא נָתַן לָנוּ בִּינָה וְדַעַת, חָכְמָה וְלֵב לִפְעֹל בְּמַעֲשֵׂינוּ וּבְמַחְשְׁבוֹתֵינוּ, שֶׁבַּשָּׁנָה הַזּוֹ נָרוּם וְלֹא נִשָּׁפֵל, נִבְנֶה וְלֹא נַהֲרוֹס, נִחְיֶה וְלֹא נָמוּת, נָנוּחַ וְלֹא נָנוּעַ. נוֹסִיף אַהֲבָה בְּמָקוֹם שֶׁאֵינֶנָּה, נָאִיר בְּמָקוֹם שֶׁל חֹשֶׁךְ.

וִיהִי רָצוֹן מִלִּפְנֵי אָבִינוּ שֶׁבַּשָּׁמַיִם שֶׁיִּשָּׂא פָּנָיו אֵלַיִךְ, יוֹסִיף וְיִתֵּן לָךְ מֵאוֹרוֹ וְזִיווֹ, מִכּוֹחוֹ וּמִדּוֹתָיו, וּמִצְאִי חֵן וְשֵׂכֶל טוֹב בְּעֵינָיו בָּרוּךְ הוּא וּבְעֵינֵי כָּל אָדָם אֲשֶׁר נִבְרָא בְּצַלְמוֹ. שֶׁתְּקַדְּשִׁי שֵׁם שָׁמַיִם בְּכָל הֲלִיכוֹתַיִךְ, שֶׁיְּהֵא מַשָּׂאֵךְ וּמַתָּנֵךְ בֵּין הַבְּרִיּוֹת בְּנַחַת וּבְיֹשֶׁר, שֶׁיֹּאהֲבוּךְ רֵעַיִךְ וְתֹאהֲבִי אַתְּ אוֹתָם, וְיִשְׂמְחוּ הֵם בְּךָ וְתִשְׂמְחִי אַתְּ בָּהֶם. שֶׁתּוֹסִיפִי דַּעַת בִּינָה וְהַשְׂכֵּל בְּתוֹרַת הֵ' וּבְמַדַּע הָעוֹלָם הַמֻּפְלָא שֶׁבָּרָא, וְהִפְקִידוֹ בְּיָדֵינוּ "לְעָבְדָהּ וּלְשָׁמְרָהּ". שֶׁתַּמְשִׁיכִי אֶת הַמִּפְעָל הַנֶּהְדָּר שֶׁזָּכִינוּ לוֹ בִּמְדִינַת יִשְׂרָאֵל לְאַחַר שְׁנוֹת הַגָּלוּת הָאֲרֻכּוֹת. שֶׁתּוֹסִיפִי חוּלְיָה נֶאֱמָנָה וְאֵיתָנָה בְּשַׁרְשֶׁרֶת הַדּוֹרוֹת אוֹתָם אָנוּ זוֹכְרִים וּמַמְשִׁיכִים בְּרֶגַע קָדוֹשׁ זֶה. וּבְבוֹא הַיּוֹם, תַּעַמְדִי אַתְּ כָּאן, עַל הָאֲדָמָה אֲשֶׁר שַׁבְנוּ אֵלֶיהָ, בְּעַרְבוֹ שֶׁל יוֹם בּוֹ אָנוּ שָׁבִים אֶל בּוֹרְאֵנוּ, כְּבָנִים הַמִּתְרַפְּקִים עַל אֲבִיהֶם וְעַל אִמָּם, וְתִזְכִּי לְבָרֵךְ אֶת בָּנַיִךְ וּבְנוֹתַיִךְ, נְכָדַיִךְ וְנֶכְדוֹתַיִךְ, וּלְהַעֲבִיר אֶת לַפִּיד הַתְּשׁוּבָה, הַשִּׁיבָה וְהַיְּשִׁיבָה לָבֶטַח, לַדּוֹרוֹת הַבָּאִים.

**יְבָרְכֵךְ ה' וְיִשְׁמְרֵךְ, יָאֵר ה' פָּנָיו אֵלַיִךְ וִיחֻנֵּךְ, יִשָּׂא ה' פָּנָיו אֵלַיִךְ וְיָשֵׂם לָךְ שָׁלוֹם.**

נְשִׁיקָה גְּדוֹלָה

שָׁנָה טוֹבָה וְתֵטִיב לָנוּ הַחֲתִימָה

מְחַלְּקֵי הַמַּיִם